## La Generalitat facilita la mobilitat de corredors i aficionats en Metrovalencia durant la Marató València Trinidad Alfonso 2023

*** El president ha conegut el pla de mobilitat de Ferrocarrils de la Generalitat per al dia de la prova
* La Generalitat entregarà 33.000 abonaments a tots els corredors inscrits, vàlids de l'1 al 4 de desembre
* El 3 de desembre, dia de la carrera, Metrovalencia modifica i amplia el seu servei per a garantir l'accés a l'eixida i als diversos punts de la ciutat pels quals discorre la prova**

**València.**

La Generalitat facilita la mobilitat de corredors i aficionats en Metrovalencia durant la Marató València Trinidad Alfonso 2023, que té lloc el pròxim 3 de desembre, així ho ha explicat el president després de la reunió mantinguda amb la consellera de Medi Ambient, Aigua, Infraestructures i Territori, Salomé Pradas.

Durant la trobada, Carlos Mazón ha conegut el pla de mobilitat previst per Ferrocarrils de la Generalitat per al dia de la carrera, que té com a objectiu facilitar el desplaçament i promocionar el transport públic abans i després de la prova.

Entre les mesures de suport de la Generalitat a la Marató destaca l’entrega de 33.000 abonaments de 4 viatges als corredors inscrits, que podran gaudir de l’1 al 4 de desembre per a circular per València i la seua àrea metropolitana, incloent-hi els viatges a l’aeroport. Estos títols s’entregaran junt amb la motxilla del corredor.

La Generalitat possibilita el desplaçament als milers de participants i acompanyants que venen a València amb un doble objectiu: donar suport a l’esport i fomentar el transport públic.

**Dispositiu especial de Metrovalencia**

En este sentit, FGV ampliarà el servei de Metrovalencia el diumenge 3 de desembre, per la qual cosa els trens i tramvies començaran a circular a les 6.00 del matí, per a facilitar el desplaçament de participants i públic a l’eixida, prevista a les 8.15 hores.

Com a part de la col·laboració, les estacions i parades de Metrovalencia acolliran la campanya promoguda pels organitzadors de la Marató per a animar els usuaris d’estos serveis de transport públic a assistir a la prova el diumenge 3 de desembre. Els lemes triats són: ‘Pròxima estació: Marató’ i ‘42.195 metres per tota la ciutat’.

Com a part del dispositiu especial previst per Metrovalencia, la línia 10 (Alacant-Natzaret) tindrà diverses freqüències segons la franja horària, ja que la rotonda de Germans Maristes amb Institut Obrer de València, per la qual transita esta línia, estarà tallada fins a les 10.00 hores, en ocupar-la els corredors que eixiran de manera escalonada des de la Ciutat de les Arts i de les Ciències.

D’esta manera, prestarà servei entre les estacions d’Alacant i Amado Granell-Montolivet, des de les 6.00 hores. Pel que fa a la línia 4, el pas de la marató obligarà a tallar la circulació des de les 8.15 fins a les 11.30 hores entre Pont de Fusta-Doctor Lluch, per la qual cosa només se circularà entre Mas del Rosari-Vicente Andrés Estellés i Pont de Fusta. En la línia 8 no es començarà a circular fins a les 12.15 hores, moment en què es restablirà el servei complet en totes les línies.

A més dels serveis especials per al diumenge 3, Metrovalencia també ha programat viatges a Fira València els dies 1 i 2 de desembre, on se celebrarà Expo Esport València, el certamen de la Marató en el qual s’entregarà el dorsal, la bossa de la carrera i el títol de transport de Metrovalencia.

Per la seua banda, el metro també sumarà serveis especials als trens habituals d’un diumenge, a fi de facilitar els desplaçaments eixe matí des de les 6.00 hores per a facilitar l’enllaç amb la línia 10.

Fecha: 21/11/2023